Aktia Pankki

Varhaishistoria

Aktia on Suomen nykyisin toimivista talletuspankeista vanhin. Pankki perustettiin 1825 nimellä Helsingfors Stads Sparbanks Inrättning, perustamisjärjestyksessä toisena säästöpankkina Suomessa. Säästöpankin perustamiseen ajoivat yhteiskunnalliset syyt. Työttömyys, köyhyys ja kerjäläisyys olivat tuolloin kärjistyneet Helsingissä ja köyhäinavun oli havaittu passivoivan köyhiä. Pankin tarkoituksena oli tarjota turvalliset talletukset ja korkoa rahoille siten, että säästäminen kannustaisi "ahkeruuteen huolenpitoon ja työteliäisyyteen" eikä suosisi "laiskuutta, huonomuistisuutta ja itse aiheutettua kurjuutta". Säästöpankkia hoidettaisiin tavoittelematta omaa etua. Pankki avasi ovensa 8.4.1826. Ensimmäinen asiakas oli kalastajantytär Sophia Albertina Schelin, joka talletti säästötilille numero 1 kuusitoista sillinkiä. Pankki oli aluksi auki vain lauantai-iltaisin. 1800-luvun kuluessa pankin toiminta laajeni. Vuonna 1870 pelättiinkin, että kansalaisten lisääntynyt säästäväisyys voisi saattaa pankin perikadon partaalle. Pankki ei voinut taata, että talletettavista varoista saataisiin korkoa, ja niin koronmaksu lakkautettiin, jos talletus ylitti tietyn määrän. Vuoteen 1875 mennessä pankki oli saanut 16 745 talletusasiakasta.

Helsingin Säästöpankki

Vuonna 1891 säästöpankin toiminimi muutettiin muotoon Helsingfors Sparbank (suom. 'Helsingin Säästöpankki').
Pankkiin yhdistyivät fuusiossa Kirkkonummen Säästöpankki 1956, Säästöpankki Torkkeli 1979 ja Espoon Säästöpankki 1980. Tietotekniikka otettiin käyttöön 1966, ensin palveluna Ruotsista. Ensimmäinen oma tietokone UNIVAC 9200 hankittiin vuonna 1968.

Aktian perustaminen

Vuonna 1991 sulautuivat Bromarvin, Hangon, Inkoon, Karjaa-Pohjan, Sipoon, Siuntion ja Tenholan säästöpankit Helsingin Säästöpankkiin. Pankin nimeksi tuli Säästöpankki Aktia. Vuotta myöhemmin säästöpankkiin sulautuivat vielä Porvoon ja Vaasan säästöpankit. Vuonna 1993 Aktiasta tuli Suomen toinen säästöpankkiosakeyhtiö. Pankin nimi muutettiin muotoon Aktia Säästöpankki Oy vuonna 1994.

Aktia 2000-luvulla

Aktia erosi Säästöpankkiliitosta vuoden 2003 alusta. Syynä tähän olivat kiristyneet suhteet Säästöpankkiliiton kanssa sekä kilpailevan Nooa Säästöpankin perustaminen Helsinkiin. 33 muuta säästöpankkia perustivat Pohjolan ja Suomi-yhtiön kanssa Nooan, mikä oli vahvasti vihamielinen teko Aktiaa kohtaan. Aktia käytti kuitenkin säästöpankkien vihreää tammilogoa vielä muutaman vuoden Säästöpankkiliitosta eron jälkeenkin.
Vuonna 2008 konsernissa toteutettiin uudelleenjärjestely, jonka myötä toiminta sovitettiin vastaamaan paremmin laajentunutta tuote- ja palveluvalikoimaa. Syksyllä 2008 liiketoiminta siirrettiin Aktia Pankki Oyj:lle. Aktia Säästöpankki Oyj jäi konsernin emoyhtiöksi uudella nimellä Aktia Oyj. Samalla Aktia lakkasi olemasta säästöpankki.
Veritas Vahinkovakuutus sulautettiin osaksi Aktiaa vuoden 2009 alusta ja Aktia Pankki listautui Helsingin pörssiin syyskuussa 2009.
Emoyhtiönä toiminut Aktia Oyj toimintoineen sulautui Aktia Pankki Oyj:öön 1. heinäkuuta 2013. Yhtiö jatkaa toimintaansa jälkimmäisellä nimellä.
Saaristosäästöpankki Turunmaalta ja Vöyrin Säästöpankki Pohjanmaalta yhdistyivät Aktiaan 1. heinäkuuta 2014.

Toiminnan laajuus

Aktialla oli 45 konttoria vuonna 2016. Vuonna 2013 Aktia Pankin markkinaosuus luotoista oli 4 % ja talletuksista 3 %.
Aktia toimi vuodesta 1996 alkaen Säästöpankkien keskusrahalaitoksena. Vuonna 1997 solmittiin vastaava sopimus myös POP Pankki -ryhmän kanssa. Aktia luopui keskusrahalaitostoiminnasta 2015. Toimintaa jatkoivat Säästöpankkien Keskuspankki ja POP Pankkien osalta Bonum Pankki.

Hallintoneuvosto

Varsinainen yhtiökokous nimittää hallintoneuvostoon enintään 36 jäsentä kolmen vuoden toimikauden ajaksi. 1. heinäkuuta 2013 nimetyssä hallintoneuvostossa on 32 jäsentä.
Hallintoneuvoston lakkauttamista varten on kutsuttu kokoon yhtiökokous 21.9.2017.

Osakkeet ja omistus

Aktian osakkeet on jaettu A- ja R-sarjaan. Yhtiöjärjestyksen (3 §) mukaan jokainen R-osake oikeuttaa yhtiökokouksessa äänestämään 20:lla ja jokainen A-osake yhdellä äänellä.
Aktialla on yli 46 000 osakkeenomistajaa ja sen osake on noteerattu Helsingin pörssissä syyskuusta 2009 lähtien.
Aktian suurimpia omistajia ovat suomenruotsalaiset säätiöt.
Aktia- ja Säästöpankkisäätiöt, joita on 27, omistavat noin 50 % Aktian osakkeista. Säätiöiden päämäärä on edistää säästämistä sekä tukea kotiseutua ja huolehtia säästöpankkiliikkeen paikallisista perinteistä. Säätiöt jakavat taloudellista tukea, avustuksia ja lahjoituksia muun muassa säästämistä edistävään työhön ja tutkimukseen.